Valstybinio socialinio draudimo fondo valdybos prie Socialinės apsaugos ir darbo ministerijos DirektoriAUS

Į s a k y m a s

DĖL VALSTYBINIO SOCIALINIO DRAUDIMO FONDO VALDYBOS PRIE SOCIALINĖS APSAUGOS IR DARBO MINISTERIJOS DIREKTORIAUS 2010 M. LAPKRIČIO 19 D. ĮSAKYMO Nr. V-495 „DĖL ASMENS DUOMENŲ TEIKIMO AUTOMATINIU BŪDU PAGAL SUTARTIS TVARKOS APRAŠO PATVIRTINIMO“ PAKEITIMO

2013 m. gegužės 7 d. Nr. V-240

Vilnius

1. P a k e i č i u Asmens duomenų teikimo automatiniu būdu pagal sutartis tvarkos aprašą, patvirtintą Valstybinio socialinio draudimo fondo valdybos prie Socialinės apsaugos ir darbo ministerijos (toliau – Fondo valdyba) direktoriaus 2010 m. lapkričio 19 d. įsakymu Nr. V-495 „Dėl Asmens duomenų teikimo automatiniu būdu pagal sutartis tvarkos aprašo patvirtinimo“ (Žin., 2010, Nr. 138-7089), (toliau – Tvarkos aprašas):

1.1. Tvarkos aprašo 2 punktą išdėstau taip:

„2. Tvarkos aprašas parengtas vadovaujantis Lietuvos Respublikos valstybino socialinio draudimo įstatymu (Žin., 1991, Nr. 17-447; 2004, Nr. 171-6295), Lietuvos Respublikos asmens duomenų teisinės apsaugos įstatymu (Žin., 1996, Nr. 63-1479; 2008, Nr. 22-804), Lietuvos Respublikos valstybės informacinių išteklių valdymo įstatymu (Žin., 2011, Nr. 163-7739), Lietuvos Respublikos apdraustųjų valstybiniu socialiniu draudimu ir valstybinio socialinio draudimo išmokų gavėjų registro nuostatais, patvirtintais Lietuvos Respublikos Vyriausybės 2007 m. balandžio 25 d. nutarimu Nr. 435 (Žin., 2007, Nr. 50-1932; toliau – Apdraustųjų registro nuostatai), Lietuvos Respublikos pensijų kaupimo sutarčių registro nuostatais, patvirtintais Lietuvos Respublikos Vyriausybės 2007 m. rugsėjo 26 d. nutarimu Nr. 1037 (Žin., 2007, Nr. 105-4300; toliau – Pensijų kaupimo sutarčių registro nuostatai), Valstybinio socialinio draudimo fondo valdybos prie Socialinės apsaugos ir darbo ministerijos informacinės sistemos nuostatais, patvirtintais Fondo valdybos direktoriaus 2009 m. rugpjūčio 21 d. įsakymu Nr. V-486, Valstybės informacinių išteklių sąveikumo platformos nuostatais, patvirtintais Informacinės visuomenės plėtros komiteto prie Lietuvos Respublikos Vyriausybės direktoriaus 2008 m. rugpjūčio 8 d. įsakymu Nr. T-139 (Žin., 2008, Nr. 93-3698; 2013, Nr. 12-598; toliau – VIISP nuostatai), Valstybės informacinių išteklių sąveikumo platformos funkcionavimo taisyklėmis, patvirtintomis Informacinės visuomenės plėtros komiteto prie Lietuvos Respublikos Vyriausybės direktoriaus 2008 m. gruodžio 1 d. įsakymu Nr. T-228 (Žin., 2008, Nr. 145-5850; 2013, Nr. 12-599; toliau – VIISP funkcionavimo taisyklės), Vyriausybės 2011 m. gegužės 25 d. nutarimu Nr. 602 „Dėl atlyginimo už duomenų teikimą iš Valstybinio socialinio draudimo fondo valdybos prie Socialinės apsaugos ir darbo ministerijos tvarkomų registrų ir informacinės sistemos nustatymo“ (Žin., 2011, Nr. 64-3044) ir kitais norminiais teisės aktais.“;

1.2. Tvarkos aprašo 3 punkto dvyliktąją pastraipą išdėstau taip:

„VIISP – Valstybės informacinių išteklių sąveikumo platforma – valstybės informacinė sistema, kurios nuostatai patvirtinti Informacinės visuomenės plėtros komiteto prie Lietuvos Respublikos Vyriausybės direktoriaus 2008 m. rugpjūčio 8 d. įsakymu Nr. T-139.“;

1.3. Tvarkos aprašo 8 punktą išdėstau taip:

„8. Apie sudarytas, pakeistas ir nutrauktas sutartis per Fondo valdybos informacinės sistemos Dokumentų valdymo taikomąją sistemą (toliau – DVS) informuojami: Fondo valdybos Teisės skyrius (toliau – Teisės skyrius), Informacinės sistemos eksploatavimo ir informacijos valdymo skyrius (toliau – ISE skyrius), Informacinės sistemos plėtros skyrius (toliau – ISP skyrius), Veiklos buhalterinės apskaitos skyrius (jei duomenų teikimas pagal sutartį yra atlygintinas). DVS ar kitomis Fondo valdybos informacinės sistemos priemonėmis apie tai taip pat informuojamos Fondo administravimo įstaigos.“;

1.4. Tvarkos aprašo 18.2 punktą išdėstau taip:

„18.2. jei nustatoma, kad yra kitokių priežasčių, dėl kurių nėra galimybės sudaryti arba papildyti sutartį (yra vykdomi prioritetiniai programavimo darbai, kurie yra susiję su teisės aktų nuostatų socialinio draudimo srityje įgyvendinimu, žmogiškųjų išteklių trūkumas, nėra techninių sąlygų teikti duomenis, nėra duomenų perdavimui per VIISP reikalingo (-ų) išorinio (-ių) komponento (-ų) ir panašiai) – nurodomos atsisakymo sudaryti sutartį priežastys arba sutarties sudarymo atidėjimo priežastys ir preliminarus terminas;“

1.5. Tvarkos aprašo 23 punktą išdėstau taip:

„23. Rengiamos sutarties technines sąlygas su pareiškėjo atstovais derina bei VIISP išorinių komponentų technines specifikacijas ir kitus duomenų perdavimo techninius parametrus, taip pat informaciją apie duomenis, kuriuos ketinama teikti per VIISP, rengia ir teikia VIISP valdytojui ISP ir ISE skyriai, kitas rengiamos sutarties sąlygas – prašymo nagrinėjimo organizatorius, esant reikalui pasitelkdamas kitus prašymą nagrinėjusius Fondo valdybos skyrius pagal kompetenciją.“;

1.6. Tvarkos aprašo 32.3 punktą išdėstau taip:

„32.3. Naudojant VIISP priemones, vadovaujantis VIISP nuostatais, VIISP funkcionavimo taisyklėmis bei Informacinės visuomenės plėtros komiteto prie Susisiekimo ministerijos ir Fondo valdybos sudaryta VIISP duomenų perdavimo paslaugos sutartimi;“.

2. Į p a r e i g o j u:

2.1. Fondo valdybos Teisės skyrių:

2.1.1. šį įsakymą paskelbti leidinyje „Valstybės žinios“;

2.1.2. Fondo valdybos direktoriaus 2010 m. lapkričio 19 d. įsakymo Nr. V-495 aktualią redakciją paskelbti Lietuvos Respublikos Seimo teisės aktų informacinėje sistemoje;

2.2. Fondo valdybos Komunikacijos ir tarptautinių ryšių skyrių šį įsakymą paskelbti Fondo valdybos interneto svetainėje ir Valstybinio socialinio draudimo fondo administravimo įstaigų intraneto svetainėje;

2.3. Fondo valdybos Informacinės sistemos eksploatavimo ir informacijos valdymo skyrių šio įsakymo skaitmenines kopijas išsiųsti Fondo valdybos direktoriaus pavaduotojams, Fondo valdybos administracijos padaliniams, kitoms Valstybinio socialinio draudimo fondo administravimo įstaigoms ir Lietuvos Respublikos socialinės apsaugos ir darbo ministerijai.

Direktorius	Mindaugas Sinkevičius

_________________